**Информација за медије**

**Парламенти света о јачању међународног права на 141. скупштини ИПУ у Београду**

Више од 1700 парламентараца и партнера из УН и цивилног друштва из целог света састаће се у Београду, Србија, од 13. до 17. октобра, на 141. скупштини Интерпарламентарне уније. Под централном темом *Улога и механизми парламената у јачању међународног права и допринос регионалне сарадње,* посланици ће такође дискутовати и о родној равноправности, оснаживању младих, одбрани људских права посланика и остваривању универзалне здравствене заштите.

Народна скупштина Републике Србије биће домаћин око 140 земаља, преко 70 председника парламената – један од рекорда за ИПУ, као и 40 потпредседника и преко 700 посланика, од њих 30% жена и 17% посланика испод 45 година старости.

Србија је постала једна од првих чланица ИПУ 1891. године, убрзо након оснивања међународне организације 1889. Ово је други пут да ће Београд бити домаћин скупштине ИПУ, након што је 52. скупштина ИПУ одржана у Београду 1963. године.

**Међународно право**

Од самог оснивања пре 130 година, главни принцип ИПУ били су политички дијалог, владавина права и мирно решавање конфликата кроз парламентарну дипломатију. На скупштини у Београду, ИПУ ће омогућити на десетине билатералних парламентарних састанака како би подстакла регионалну сарадњу и разумевање између чланица.

Поред [130. годишњице](https://www.ipu.org/about-ipu/130th-anniversary), чланови ће обележити и 70. годишњицу Женевских конвенција. Од усвајања 1949., Женевске конвенције биле су темељ међународног хуманитарног права које штити људе у оружаним сукобима.

Амбициозна и широка агенда петодневне скупштине обухвата следеће теме:

**Родна равноправност**

ИПУ остаје на челу напора за повећање заступљености жена у политици. ИПУ Форум парламентарки испитаће најбоље начине како да универзална здравствена заштита одговори на потребе жена и девојака и уклони законске, социјалне, економске и финансијске препреке које им отежавају приступ здравственој заштити.

Форум ће такође одржати и панел поводом 40. годишњице Конвенције о елиминацији свих облика дискриминације жена, посвећен улози парламената у доношењу закона о родној једнакости.

Пионирски рад ИПУ на [насиљу над женама у политици](https://www.ipu.org/our-impact/gender-equality/womens-rights/combatting-violence-against-women) следиће расправа на тему *#Не у мом парламенту* о стратегијама усмереним против родног узнемиравања и родно заснованог насиља у парламенту.

Радионица о квотама бавиће се најновијим дешавањима која се тичу нацрта и примене изборних родних квота и лекцијама наученим из 62 земље које имају изборне родне квоте или посланичка места резервисана за жене у својим парламентима.

**Деца и млади**

Још једна од тема о којој ће се дискутовати биће квоте за младе, осмишљене како би се повећао број младих посланика, на основу ИПУ истраживања које је открило везу између заступљености жена и младих у парламенту.

Оснаживање младих тема је овогодишње [Награде за будуће политике](https://www.worldfuturecouncil.org/future-policy-award-2019-empower-young-people-2/), која препознаје законе и политике који подстичу младе да се укључе у политички живот или им помажу да приступе „зеленијим“ пословима. Овогодишњу награду заједно су организовали ИПУ, Светски савет за будућност и Програм Уједињених нација за развој. Победницима ће награда бити уручена у посебном сегменту.

Радионица поводом тридесетогодишњице Конвенције о правима детета бавиће се значајним иницијативама, укључујући и оне које су развијене уз помоћ парламента, осмишљеним да дају глас деци и омогуће да се њихови интереси узму у обзир.

**Људска права**

ИПУ Одбор за људска права посланика размотриће како заштитити скоро 300 прогоњених посланика из Турске, Уганде и Венецуеле, као и нове случајеве из Бразила, Либије, Сијера Леонеа и Јемена.

**Одрживи развој**

Давање парламентарне димензије Агенди за одрживи развојдо 2030. године остаје једна од централних тема ИПУ скупштина. Радионица је посвећена достојанственом раду и економском расту (Циљ 8) – разматрање политика које стварају зелена радна места у контексту брзих климатских промена и технолошке револуције XXI века.

ИПУ ће такође, у сарадњи са Међународном организацијом рада, представити нови приручник за парламентарце *Елиминација принудног рада* како би могли да се баве питањем 25 милиона људи подвргнутих принудном раду у свету.

Стални одбор за демократију и људска права ИПУ поднеће резолуцију о остваривању универзалне здравствене заштите до 2030. године, за коју се очекује се ће бити усвојена од стране свих чланова.

Стални одбор за одрживи развој, финансије и трговину расправљаће о дигитализацији у служби одговорне потрошње и производње и обавиће припреме се за Конференцију Уједињених нација о климатским променама у Чилеу у децембру.

Стални одбор за мир и међународну безбедност радиће на резолуцији о јачању мира и безбедности у суочавању са изазовима и сукобима проузрокованим климатски изазваним катастрофама које ће бити представљена на следећој скупштини ИПУ у Женеви, Швајцарска, у априлу 2020.

Стални одбор за Уједињене нације бавиће се поштовањем међународног права у светлу Повеље УН и других релевантних резолуција. Такође ће размотрити резултате недавног Истраживања односа парламената и Уједињених нација и радити на оснаживању улоге парламента у глобалном управљању.

Програм 141. скупштине ИПУ можете погледати [овде](https://www.ipu.org/event/141st-assembly-and-related-meetings).

*ИПУ је глобална организација националних парламената, основана пре 130 година као прва мултилатерална политичка организација на свету у циљу оснаживања сарадње и дијалога међу нацијама. Данас ИПУ обухвата 179 националних парламената и 12 регионалних парламентарних тела и промовише демократију и помаже парламентима да постану јачи, млађи, родно једнакији и различитији. ИПУ такође штити и људска права парламентараца кроз надлежан одбор састављен од посланика из целог света. Двапут годишње ИПУ окупља преко 1500 парламентарних делегата и партнера на светску скупштину, дајући парламентарну димензију глобалном управљању, укључујући ту и рад Уједињених нација и спровођење Агенде за* одрживи развој *до 2030. године*

\*\*\*

*Отварање - конференција за медије, недеља, 13.10.2019, 13.00 / Прес центар на другом спрату Сава центра, Улаз за новинаре: ул.Милентија Поповића 9*

*Завршна конференција за медије, четвртак, 17.10.2019, 13.00 / Прес центар на другом спрату Сава центра, Улаз за новинаре: ул.Милентија Поповића 9*

Контакт особа за додатне информације о ИПУ: Томас Фицсимонс, доступан на адреси [press@ipu.org](mailto:press@ipu.org) или [tf@ipu.org](mailto:tf@ipu.org)и телефону +41 79 854 31 53.